Diari Oficial de la Generalitat Valenciana


Sumari del DOGV 4319, del 22-08-2002 (2002/9215)

ORDE de 9 de juliol de 2002, de la Conselleria de Justícia i Administracions Públiques, per la qual s'homologuen els Estatuts de la Mancomunitat de la Valldigna.
-----------------------------------------------------------------------------------------------------------------------------------------------------------------

### Dades del document

Número de DOGV
:   4319

Data del DOGV
:   22-08-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9215


Data del document
:   09-07-2002

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * Simat de la Valldigna
    * Benifairó de la Valldigna
    * Tavernes de la Valldigna
    * Barx
    * reglament intern
    * associació de municipis
    * administració local

ORDE de 9 de juliol de 2002, de la Conselleria de Justícia i Administracions Públiques, per la qual s'homologuen els Estatuts de la Mancomunitat de la Valldigna. [2002/9215]
  
Els plens dels ajuntaments de Barx, Benifairó de la Valldigna, Simat de la Valldigna i Tavernes de la Valldigna, província de València, van acordar aprovar la creació de la Mancomunitat de la Valldigna, així com els Estatuts que han de regir-la.
  
L'expedient ha sigut tramitat conforme a les prescripcions legals.
  
Per tot això, i d'acord amb el que disposa l'article 44 de la Llei 7/1985, de 2 d'abril, Reguladora de les Bases de Règim Local, i el Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques
  
ORDENE
  
Article únic
  
S'homologuen els Estatuts de la Mancomunitat de la Valldigna, el text dels quals es transcriu a continuació com a annex, en haver acreditat en l'expedient la legalitat de les actuacions.
  
València, 9 de juliol de 2002
  
El conseller de Justícia i Administracions Públiques
  
CARLOS GONZÁLEZ CEPEDA
  
Estatuts de la Mancomunitat de Municipis La Valldigna
  
Capítol I. Fonament legal, denominació i finalitats
  
Article 1. Fonament legal
  
Les entitats locals de Barx, Benifairó de la Valldigna, Simat de la Valldigna i Tavernes de la Valldigna, a l'empara del que disposa l'article 44 de la Llei 7/1985, de 2 d'abril, reguladora de les Bases de Règim Local i tota altra normativa concordant, manifesten la seua voluntat de constituir-se en mancomunitat per a l'execució en comú de les obres i serveis de competència seua que es recullen en estos estatuts.
  
La mancomunitat, entitat local, tindrà personalitat i capacitat jurídica per a complir les seues finalitats específiques.
  
Article 2. Denominació
  
La Mancomunitat que es constituïx es denominarà Mancomunitat de la Valldigna. Els òrgans de govern i administració s'ubicaran en el municipi on residisca en cada moment la presidència, i tindrà com a domicili social i lloc de reunió la casa consistorial de l'Ajuntament de Benifairó de la Valldigna, situat a la Plaça Major, núm. 1, CP 46244.
  
També s'habilita com a saló de plens, el monestir de Santa Maria de la Valldigna, situat en el municipi de Simat de la Valldigna, així com els salons de plens dels municipis integrants de la Mancomunitat.
  
Article 3. Finalitats i serveis
  
1. Les finalitats de la mancomunitat estaran constituïdes per l'exercici de les competències que, en el marc de la legislació estatal i autonòmica, són assignades als municipis per al benestar i la qualitat de vida dels veïns dels municipis que la constituïxen.
  
2. Per tal de complir eixes finalitats, es prestaran els següents serveis i/o activitats:
  
a) Promoció i reinserció social.
  
b) Turisme.
  
c) Actuacions en matèria de medi ambient i urbanisme d'àmbit supralocal i, en especial, gestió de residus sòlids urbans.
  
d) Formació de l'ocupació i desenvolupament local.
  
e) Plans supralocals, tant integrals com de coordinació, en matèria de cultura, joventut i esports.
  
f) Agricultura.
  
g) Prestació mancomunada de serveis d'assistència.
  
3. Perquè la Mancomunitat assumisca nous serveis, serà necessària l'audiència de tots els ajuntaments que la integren, prèvia proposta motivada de qualsevol dels ajuntaments integrants. Una vegada manifestada esta conformitat, el ple de la Mancomunitat resoldrà de la manera que estime adient per majoria absoluta del nombre legal de membres.
  
4. L'execució d'obres i la prestació i explotació dels serveis podrà ser realitzada per la Mancomunitat conforme a qualsevol de les formes previstes per l'ordenament jurídic vigent.
  
5. Per donar compliment a les finalitats enumerades en el paràgraf 1 d'este article, la Mancomunitat se subrogarà, a tots els efectes, en la titularitat dels corresponents serveis, dels quals li concernix la gestió integral, amb assumpció plena de totes les competències que, directament o indirectament, siguen necessàries per a aconseguir-los i, en especial, en tot allò referent a la imposició, ordenació i recaptació dels ingressos de dret públic que s'estime necessari establir.
  
6. Els municipis mancomunats podran adherir-se a la totalitat de les finalitats previstes en cada moment o solament a part d'estes, sempre que siguen susceptibles de consideració independent.
  
Capítol II. Òrgans de govern, composició i forma de designació i cessament dels membres
  
Article 4. Òrgans de govern
  
Els òrgans de govern de la Mancomunitat, que seran representatius dels ajuntaments mancomunats, estaran constituïts per:
  
a) El ple de la Mancomunitat.
  
b) El president.
  
c) El vicepresident o vicepresidents, si és el cas.
  
d) La Comissió de Govern.
  
e) Les comissions informatives.
  
Article 5. El ple de la Mancomunitat
  
1. El ple de la Mancomunitat estarà integrat pels representants designats pels plens dels ajuntaments integrats entre els seus respectius membres conforme a l'escala establida en el número següent.
  
Els municipis elegiran els seus representants amb el quòrum de la majoria absoluta del nombre legal de membres en primera votació i simple en segona, a proposta de l'Alcaldia, que haurà de respectar, en la mesura que siga possible, el principi de proporcionalitat respecte de les regidories obtingudes por cada candidatura.
  
2. El ple estarà integrat pels següents membres:
  
2.1 Els alcaldes dels quatre municipis mancomunats, com a membres nats.
  
2.2 Onze regidors designats pel ple de cada corporació local, amb la següent distribució:
  
Barx: 1 regidor.
  
Benifairó de la Valldigna: 2 regidors.
  
Simat de la Valldigna: 3 regidors.
  
Tavernes de la Valldigna: 5 regidors.
  
3. El nombre de representants assignats a cada municipi, en el qual es computen els membres nats, serà immutable dins de cada mandat. Solament podrà modificar-se atenent a les variacions que experimente cada padró municipal d'habitants durant el període de renovació dels càrrecs corporatius de la Mancomunitat.
  
4. Els acords de la Mancomunitat s'adoptaran, com a regla general, per majoria simple del nombre legal de membres, llevat que la normativa aplicable o els mateixos estatuts especifiquen un altre quòrum.
  
5. El mandat dels membres del ple de la Mancomunitat coincidirà amb el de les corporacions respectives.
  
Article 6. Renovació del ple
  
1. Fins a la data de constitució del nou ple, actuarà en funcions l'anterior i el seu president.
  
Durant eixe període, només es podrà dur a terme la gestió ordinària de la Mancomunitat.
  
2. Una vegada transcorregut el termini per a l'elecció d'alcaldes dels ajuntaments i dins dels trenta dies següents es procedirà a la constitució del nou ple de la Mancomunitat i designació del president.
  
Article 7. El president
  
1. El president de la Mancomunitat serà elegit pel ple d'esta entre els seus membres, per majoria absoluta.
  
2. Podran ser candidats a la presidència tots i cada un dels vocals que componen el ple.
  
3. Si no obté majoria absoluta cap candidat en primera votació, vint-i-quatre hores després es farà una segona votació, i en resultarà elegit qui obtinga major nombre de vots. En cas d'empat, es decidirà per sorteig.
  
4. Per a la moció de censura del president, se seguirà el mateix procediment que l'establit en la legislació de règim local per a eixe supòsit.
  
Article 8. Vicepresidents
  
El president designarà un o més vicepresidents, amb un nombre màxim de tres, que el substituiran per ordre de nomenament en cas d'absència, vacant o malaltia.
  
Article 9. La comissió de govern
  
1. La comissió de govern, que podrà ser creada per acord del ple, la integren el president i un nombre de vocals no superior al terç del seu nombre legal, nomenats i separats lliurement per aquell, qui en donarà compte al ple.
  
2. Correspon a la comissió de govern:
  
a) L'assistència al president en l'exercici de les seues atribucions.
  
b) L'exercici de les atribucions que el ple o el president li deleguen.
  
3. Quan ni el president ni el ple deleguen en la Comissió de Govern l'exercici de les seues atribucions i, per tant, les seues funcions siguen de mera assistència al president, no caldrà l'assistència del secretari de la Mancomunitat a les sessions.
  
Article 10. Les comissions informatives
  
1. Quan ho acorde el ple o s'establisca en el Reglament Orgànic, hi haurà comissions informatives, òrgans que tindran com a objecte l'estudi, informe o consulta dels assumptes que hagen de ser sotmesos a la decisió del ple, així com el seguiment de la gestió del president, la comissió de govern i els òrgans unipersonals que tinguen delegacions, sense perjudici de les facultats de control que corresponguen al ple. Tots els grups polítics integrants de la Mancomunitat tindran dret a participar en eixos òrgans.
  
2. La composició d'estes comissions informatives respectarà, en la mesura que siga possible, la proporcionalitat derivada de la composició del ple.
  
3. En tot cas, la composició s'establirà de manera que s'incorporen a les comissions, com a mínim, un membre de cada un dels municipis integrants de la Mancomunitat.
  
Capítol III. Atribucions dels òrgans de govern
  
Article 11. Atribucions del ple.
  
1. Corresponen al ple de la Mancomunitat les atribucions a què es referix l'art. 22 de la Llei 7/1985, de 2 d'abril, Reguladora de les Bases de Règim Local, modificat per la Llei 11/1999, de 21 d'abril, amb les següents adaptacions:
  
a) El control i la fiscalització dels òrgans de govern.
  
b) L'aprovació i modificació dels estatuts de la Mancomunitat, el Reglament Orgànic i les ordenances, així com l'admissió i separació de membres de la Mancomunitat.
  
c) Formular plans d'acció territorial d'àmbit comarcal, a l'empara del que disposa l'art. 142.1.B del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana.
  
d) La determinació dels recursos propis de caràcter tributari; l'aprovació i modificació dels pressupostos, la disposició de despeses en matèries de la seua competència i l'aprovació dels comptes; tot això d'acord amb el que disposa la Llei d'Hisendes Locals.
  
e) L'aprovació de les formes de gestió dels serveis.
  
f) L'acceptació de la delegació de competències feta per altres administracions públiques.
  
g) El plantejament de conflictes de competències a altres entitats locals i altres administracions públiques.
  
h) L'aprovació de la plantilla de personal i de la relació de llocs de treball, la fixació de la quantia de les retribucions complementàries fixes i periòdiques dels funcionaris i del personal laboral i el nombre i règim del personal eventual.
  
i) L'exercici d'accions judicials i administratives i la defensa de la mancomunitat en matèries de competència plenària.
  
j) La declaració de lesivitat dels actes de la Mancomunitat.
  
k) L'alteració de la qualificació jurídica dels béns de domini públic.
  
l) La concertació de les operacions de crèdit amb una quantia acumulada que, dins de cada exercici econòmic, excedisca del 10 per 100 dels recursos ordinaris del pressupost ?llevat de les de tresoreria, que li correspondran quan l'import acumulat de les operacions vives en cada moment supere el 15 por 100 dels ingressos corrents liquidats en l'exercici anterior- tot això de conformitat amb el que disposa la Llei Reguladora de les Hisendes Locals.
  
m) Les contractacions i concessions de tota classe quan el seu import supere el 10 per 100 dels recursos ordinaris del pressupost i, en qualsevol cas, 6.010.121,04 euros (7.478.777.157 PTA.), així com els contractes i concessions plurianuals quan la seua durada siga superior a quatre anys i els plurianuals de menor durada quan l'import acumulat de totes les seues anualitats supere el percentatge indicat, referit als recursos ordinaris del pressupost del primer exercici i, en tot cas, quan siga superior a la quantia assenyalada en esta lletra.
  
n) L'aprovació dels projectes d'obres i serveis previstos com a finalitats de la Mancomunitat quan siga competent per a la contractació o concessió, i quan encara no estiguen previstos en els pressupostos.
  
o) L'adquisició de béns i drets quan el valor supere el 10 per 100 dels recursos ordinaris del pressupost i, en tot cas, quan siga superior a 3.005.060, 52 euros (301.606.126 PTA.), així com les alienacions patrimonials en els següents supòsits:
  
Quan es tracte de béns immobles o de béns mobles que estiguen declarats de valor històric o artístic, i que no estiguen previstes en el pressupost.
  
Quan estiguen previstes en el pressupost i superen els mateixos percentatges i quanties indicats per a les adquisicions de béns.
  
p) Aquelles altres que hagen de correspondre al ple perquè l'aprovació exigix una majoria especial.
  
q) L'assumpció de nous serveis distints d'aquells a què es referix l'article tercer.
  
r) Les altres que expressament li conferisquen les lleis.
  
2. Correspon igualment al ple, el debat i la votació de la moció de censura del president, així com la qüestió de confiança plantejada per ell mateix, que es regix pel que disposa la normativa de règim local i electoral.
  
3. No es podran delegar les competències reservades al ple en els apartats a), b), c), d), e), f), g), h), k), p) i q) del número 1 i en el número 2 d'este article.
  
Article 12. Atribucions del president
  
1. Corresponen al president de la Mancomunitat les atribucions a què es referix l'art. 21 de la Llei 7/1985, de 2 d'abril, Reguladora de les Bases de Règim Local, modificat per Llei 11/1999, de 21 d'abril, amb les següents adaptacions:
  
a) Dirigir el govern i l'administració de la Mancomunitat.
  
b) Representar la mancomunitat en tota classe de negocis i actes jurídics; estarà expressament habilitat per a atorgar poders a lletrats i procuradors per a la defensa en juí dels béns i drets de la Mancomunitat.
  
c) Convocar i presidir les sessions del ple, llevat dels supòsits prevists en esta Llei i en la legislació electoral general, de la Comissió de Govern i de qualssevol altres òrgans de la Mancomunitat, i decidir els empats amb vot de qualitat.
  
d) Dirigir, inspeccionar i impulsar els serveis, les obres i les activitats de la Mancomunitat.
  
e) Dictar bans.
  
f) El desenvolupament de la gestió econòmica d'acord amb el pressupost aprovat, disposar despeses dins dels límits de la seua competència, concertar operacions de crèdit, amb exclusió de les previstes en l'article 158.5 de la Llei 39/1988, de 28 de desembre, reguladora de les Hisendes Locals, sempre que estiguen previstes en el pressupost i l'import acumulat dins de cada exercici econòmic no supere el 10 per 100 dels seus recursos ordinaris, excepte les de tresoreria, que li correspondran quan l'import acumulat de les operacions vives en cada moment no supere el 15 per 100 dels ingressos corrents liquidats en l'exercici anterior, ordenar pagaments i retre comptes, tot això de conformitat amb el que disposa la Llei Reguladora de les Hisendes Locals.
  
g) Aprovar l'oferta d'ocupació pública d'acord amb el pressupost i la plantilla aprovats pel ple, aprovar les bases de les proves per a la selecció del personal i per als concursos de provisió de llocs de treball i distribuir les retribucions complementàries que no siguen fixes i periòdiques.
  
h) Exercir la direcció superior de tot el personal, i acordar-ne el nomenament i les sancions, inclosa la separació del servei dels funcionaris de la Mancomunitat i el comiat del personal laboral; en donarà compte al ple, en estos dos últims casos, en la primera sessió que celebre. Esta atribució s'entendrà sense perjudici del que disposen els articles 99.1 i 3 de la Llei 7/1985, de 2 d'abril.
  
i) Exercir accions judicials i administratives i la defensa de la Mancomunitat en les matèries de la seua competència, inclús quan les haguera delegades en un altre òrgan i, en cas d'urgència, en matèries de la competència del ple; en este supòsit, donant-li'n compte en la primera sessió que celebre per a ratificació.
  
j) La iniciativa per a proposar al ple la declaració de lesivitat en matèries de la competència de la Presidència.
  
k) Adoptar personalment, i sota la seua responsabilitat, en cas de catàstrofe o infortunis públics o greu risc que n'ocórreguen, les mesures necessàries i adequades; en donarà compte immediat al ple.
  
l) Sancionar les faltes de desobediència a la seua autoritat o per infracció de les ordenances, llevat dels casos en què esta facultat estiga atribuïda a altres òrgans.
  
m) Les contractacions i concessions de tota classe quan l'import no supere el 10 per 100 dels recursos ordinaris del pressupost ni, en tot cas, 6.010.121,04 euros (0.490.680.288 PTA.); incloses les de caràcter plurianual quan la durada no siga superior a quatre anys, sempre que l'import acumulat de totes les seues anualitats no supere ni el percentatge indicat, referit als recursos ordinaris del pressupost del primer exercici ni la quantia assenyalada.
  
n) L'aprovació dels projectes d'obres i serveis quan siga competent per a la contractació o concessió, i estiguen prevists en el pressupost.
  
o) L'adquisició de béns i drets quan el valor no supere el 10 por 100 dels recursos ordinaris del pressupost ni 3.005.060,52 euros (491.366.617 PTA.), així com l'alienació del patrimoni que no supere el percentatge ni la quantia indicats en els següents supòsits:
  
La de béns immobles sempre que estiga prevista en el pressupost.
  
La de béns mobles, llevat dels declarats de valor històric o artístic l'alienació dels quals no estiga prevista en el pressupost.
  
p) Ordenar la publicació, execució i fer complir els acords de la Mancomunitat
  
q) Les altres que expressament li atribuïsquen les lleis.
  
2. Així mateix, correspon al president el nomenament dels vicepresidents.
  
3. El president pot delegar l'exercici de les seues atribucions, excepte les de convocar i presidir les sessions del ple i de la Comissió de Govern, decidir els empats amb el vot de qualitat, la concertació d'operacions de crèdit, la direcció superior de tot el personal, la separació del servei dels funcionaris i el comiat del personal laboral i les enunciades en els apartats a), e), i), j) i k) del número 1 d'este article.
  
Capítol IV. Normes de funcionament
  
Article 13. Règim de les sessions
  
1. Els òrgans col·legiats de la Mancomunitat funcionaran en règim de sessions ordinàries de periodicitat preestablida i extraordinàries que poden ser, a més, urgents.
  
2. El ple de la Mancomunitat celebrarà sessió ordinària com a mínim cada tres mesos, i extraordinària quan ho decidisca el president o ho sol·licite, almenys, la quarta part del nombre legal de membres.
  
3. En tot cas, el funcionament dels òrgans col·legiats s'ajustarà a la normativa de règim local vigent en cada moment.
  
Article 14. Adopció d'acords
  
1. Els acords del ple s'adopten, com a regla general, per majoria simple dels membres presentes. Hi ha majoria simple quan el nombre de vots afirmatius és superior al de negatius.
  
2. És necessari el vot favorable de la majoria absoluta del nombre legal de membres de la Mancomunitat per a l'adopció d'acords en les següents matèries:
  
a) Aprovació i modificació del Reglament Orgànic de la Mancomunitat.
  
b) Incorporació de nous membres a la Mancomunitat.
  
c) Dissolució de la Mancomunitat.
  
d) Transferència de funcions o activitats a altres administracions públiques, així com l'acceptació de les delegacions o comandes de gestió fetes per altres administracions, llevat que per llei s'imposen obligatòriament.
  
e) Concessió de béns o serveis per més de cinc anys, sempre que la quantia excedisca del 20 per 100 dels recursos ordinaris del pressupost.
  
f) Iniciativa per a l'exercici d'activitats en règim de monopoli i aprovació de la forma concreta de gestió del servei corresponent.
  
g) Aprovacions d'operacions financeres o de crèdit i concessions de quitaments o esperes, quan l'import supere el 10 por 100 dels recursos ordinaris del seu pressupost, així com les operacions de crèdit previstes en l'article 158.5 de la Llei 39/1988, de 28 de desembre, Reguladora de les Hisendes Locals.
  
h) Imposició i ordenació dels recursos propis de caràcter tributari.
  
i) Els acords que corresponga adoptar a la corporació en la tramitació dels plans d'acció territorial de caràcter comarcal previstos en l'art. 142.1.B del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana.
  
j) Alienació de béns, quan la quantia excedisca del 20 per 100 dels recursos ordinaris del seu pressupost.
  
k) Alteració de la qualificació jurídica dels béns demanials.
  
l) Cessió gratuïta de béns a altres administracions o institucions públiques.
  
m) Les restants matèries determinades per la normativa de règim local o per estos estatuts.
  
Article 15. Personal de la Mancomunitat
  
Mentre no ho permeta el llindar pressupostari de la Mancomunitat i previ acord del ple, el personal de la Mancomunitat estarà integrat per funcionaris o personal laboral de qualsevol dels municipis integrants pel sistema rotatiu que acorde el ple.
  
Mentre no es creen les places corresponents en la plantilla de la Mancomunitat, les funcions de secretaria i intervenció seran acumulades a qualsevol dels funcionaris d'administració local amb habilitació de caràcter nacional que ocupen llocs reservats a ells en qualsevol dels municipis mancomunats.
  
Capítol V. Recursos econòmics, aportacions i compromisos dels municipis mancomunats
  
Article 16. Hisenda de la Mancomunitat
  
La hisenda de la Mancomunitat està constituïda pels recursos previstos en la vigent legislació de règim local i per les aportacions dels municipis mancomunats.
  
Article 17. Recursos de la Mancomunitat
  
1. Per a la imposició, exacció, liquidació i cobrament dels seus recursos, la Mancomunitat aprovarà les ordenances corresponents als distints serveis; eixes ordenances tindran força obligatòria en tots els municipis integrants, una vegada aprovades.
  
2. Correspondrà als municipis facilitar a la Mancomunitat tota la informació que calga per a la formació de padrons, altes, baixes i altres modificacions referides als contribuents afectats pels distints serveis que constituïsquen les finalitats regulades en els articles anteriors.
  
3. La Mancomunitat podrà, en tot moment i pels seus propis mitjans, comprovar la veracitat i exactitud de les dades a què es referix l'article anterior.
  
Article 18. Aportacions dels municipis
  
1. Les aportacions dels municipis les fixarà anualment per a cada exercici econòmic el ple de la Mancomunitat, amb el quòrum de la majoria absoluta del nombre legal de membres i seran les següents:
  
a) Una quota ordinària i obligatòria per a atendre despeses generals de funcionament, conservació i administració, en proporció al nombre d'habitants de dret de cada municipi, segons la darrera revisió anual.
  
b) Una quota complementària, d'acord amb l'ús i la participació de cada entitat en els serveis que es presten mancomunadament.
  
A fi de determinar esta quota, s'aplicaran les següents bases de càlcul:
  
Nombre d'habitants, quan siga rellevant per al càlcul segons el parer del ple.
  
Nombre de serveis concrets prestats en el municipi.
  
Recursos ordinaris del pressupost general anual.
  
Consignacions pressupostàries anuals destinades als serveis.
  
Qualssevol altres criteris que es consideren rellevants.
  
c) Quotes extraordinàries, establides per majoria absoluta del nombre legal de membres, destinades a finalitats d'eixe caràcter.
  
2. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades. Amb esta finalitat, cada corporació ordenarà la pertinent domiciliació per a transferir-los a la tresoreria de la Mancomunitat, i donarà les ordres escaients a l'entitat o entitats bancàries corresponents.
  
3. No obstant el que disposa el paràgraf anterior, en els supòsits de falta de pagament de quotes, previ requeriment de pagament que concedisca un nou termini d'ingrés de 30 dies i el subsegüent certificat de descobert, el president queda expressament facultat per a sol·licitar a qualsevol administració la retenció de les quotes pertinents a favor de la Mancomunitat. Eixa retenció és autoritzada expressament pels ajuntaments mancomunats en el moment d'aprovar estos estatuts.
  
Article 19. Pressupost de la Mancomunitat
  
La Mancomunitat aprovarà anualment un pressupost de conformitat amb el que disposa la legislació de règim local vigent, que serà aplicable totalment, amb les adaptacions necessàries a la naturalesa pròpia de la Mancomunitat.
  
Article 20. Patrimoni de la Mancomunitat
  
1. El patrimoni de la Mancomunitat estarà integrat per tota classe de béns, drets i accions que s'adquirisquen legítimament, bé en el moment de la constitució o posteriorment. A este efecte, es formarà un inventari conforme al que disposa la normativa vigent en la matèria.
  
2. La participació de cada entitat mancomunada en este patrimoni es fixarà tant inicialment com posteriorment segons els següents criteris:
  
Nombre d'habitants de dret segons la darrera revisió del padró.
  
Pressupost general de la Mancomunitat.
  
Article 21. Operacions de crèdit i tresoreria
  
La Mancomunitat podrà concertar tota classe d'operacions de crèdit segons el que disposa la Llei reguladora de les hisendes locals.
  
Amb esta finalitat, les entitats mancomunades avalen solidàriament i expressament el ple de la Mancomunitat per a adoptar tot tipus d'acords en la matèria i, en concret, la concertació d'operacions de crèdit.
  
Capítol VI. Termini de vigència i causes de dissolució
  
Article 22. Durada
  
La Mancomunitat és constituïda per temps indefinit.
  
Article 23. Dissolució
  
La Mancomunitat serà dissolta per alguna de les següents causes:
  
a) Per desaparició de la finalitat per a la qual va ser creada.
  
b) Quan ho acorde el ple de la Mancomunitat i els ajuntaments mancomunats amb el vot favorable de la majoria absoluta del nombre legal dels seus membres.
  
Capítol VII. Procediment per a la modificació dels estatuts
  
Article 24. Modificació dels estatuts
  
La modificació dels estatuts s'ajustarà al mateix procediment i requisits que els exigits per a l'aprovació.
  
Capítol VIII. Adhesió de nous membres i separació de municipis que componen de la mancomunitat
  
Article 25. Incorporació de nous municipis
  
1. Per a incorporar a la Mancomunitat un nou municipi, caldrà:
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta del ple de la Mancomunitat.
  
2. L'aportació inicial dels municipis incorporats a la Mancomunitat després de constituïda estarà determinada per l'índex del patrimoni de la Mancomunitat per habitant, multiplicat pel nombre d'habitants de dret de l'entitat local que sol·licite la inclusió.
  
A falta d'açò anterior, aportarà la quota que resulte d'aplicar els criteris establits en l'article 18.1.b).
  
L'aportació inicial serà abonada en el moment mateix que es notifique l'aprovació de la incorporació a la Mancomunitat pel ple d'esta.
  
3. Demés, haurà d'aportar totes les despeses que s'originen a conseqüència de la incorporació a la Mancomunitat, i es reestructuraran totalment les aportacions d'acord amb les modificacions que es deriven de la nova incorporació.
  
Article 26. Separació voluntària
  
1. Els municipis integrants de la Mancomunitat podran separar-se'n prèvia sol·licitud aprovada pel ple respectiu amb el quòrum de la majoria absoluta del nombre legal de membres. Perquè es produïsca la separació, prèviament caldrà que l'entitat que se separe estiga al corrent en el pagament de les seues obligacions, i haurà de pagar o assumir expressament totes les despeses que s'originen amb motiu de la separació i la part del passiu contret per la Mancomunitat que li siga imputable.
  
2. La separació d'una o més corporacions no obligarà el ple a practicar la liquidació de la Mancomunitat, i quedarà en suspens el dret de les entitats separades fins al dia de la dissolució, data en què entraran a participar en la part alíquota de la liquidació dels béns de la Mancomunitat.
  
Capítol IX. Liquidació de la mancomunitat
  
Article 27. Liquidació
  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en el qual es manifeste este propòsit, amb el vot favorable de la majoria absoluta del nombre legal de membres.
  
2. En vista dels acords municipals, el ple de la Mancomunitat, en el termini de 30 dies següents a la recepció de la comunicació d'estos, nomenarà una comissió liquidadora formada pel president i, almenys, tres vocals, assistits pel secretari i l'interventor, si n'hi ha.
  
3. Esta comissió, en un termini no superior a tres mesos, farà un inventari de béns, serveis, drets i accions de la Mancomunitat; xifrarà els recursos, càrregues i dèbits i farà relació del personal; després proposarà al ple, en vista de tot això anterior, l'escaient distribució o integració d'estos en els ajuntaments mancomunats, segons criteris idèntics als aplicats per a la formació del patrimoni, i s'assenyalarà el calendari d'actuacions liquidadores.
  
4. La proposta, per tal que siga aprovada vàlidament, necessitarà el vot favorable de la majoria absoluta dels membres del ple de la Mancomunitat, que serà vinculant per als ajuntaments mancomunats.
  
DISPOSICIONS TRANSITÒRIES
  
Primera
  
Dins del mes següent a l'aprovació definitiva dels estatuts, les corporacions mancomunades hauran de designar el representant o representants que corresponguen, i hauran de comunicar el nom i el domicili a la secretaria de l'assemblea constituent.
  
Segona
  
L'assemblea constituent, en idèntic termini, convocarà tots els representants de les entitats mancomunades amb l'única finalitat de constituir el ple i nomenar el president de la Mancomunitat; farà de secretari qui ho siga de la corporació on tinga lloc la sessió.
  
DISPOSICIÓ FINAL ÚNICA